laion/Wikipedia-Exotic huggingface dataset:
מערכת הכסות

מערכת הכסות היא מערכת האיברים אשר עוטפת את הגוף החי ומהווה שכבת בידוד והגנה בין הסביבה הפנימית של הגוף לבין סביבתו החיצונית. מערכת הכסות מוכללת משכבות העור וכל האיברים המהוים והמשמשים אותן. מערכת הכסות גם משמשת להגנה על הגוף מפני גורמים חיצוניים, וכן לוויסות הטמפרטורה (כחלק ממנגנון השמירה על הומיאוסטזיס), והיא מקנה לגוף יכולת חישה של גירויים מהסביבה (מגע וטמפרטורה) וכן לוקחת חלק בחילוף החומרים וביצור ואחסון של ויטמין D. מערכת הכסות היא מערכת האיברים הגדולה והרחבה ביותר בגוף האדם. במספר יצורים זעירים ממשפחת חסרי החוליות, החיים בסביבה מימית או לחה באופן תמידי, משמש העור גם בתהליך הנשימה (integumentary exchange) בשיטה הדומה לשיטת הדיאליזה, שכן בדרך זו נקלט החמצן בתהליך פעפוע פשוט. המערכת מורכבת משתי קבוצות איברים עיקריות: העור אשר בנוי משלוש שכבות: עילית העור (אפידרמיס), העור (דרמיס) ותת-העור (היפודרמיס). האיברים הקשורים והמשרתים לעור, וביניהם: בלוטות הזיעה, בלוטות חלב, שיער והשרירים המניעים אותו (arrector pilli), וציפורניים. מערכת הכסות מתפתחת עם ההתפתחות הגופנית. ביונקים, במהלך שלבי ההריון הראשוניים מתפתחת מערכת הכסות ממקורות שונים במהלך תהליך הקרוי התמיינות תאים. שתי שכבות מבין שלוש שכבות הנבט לוקחות חלק בהתפתחות מערכת הכסות: אקטודרם (Ectoderm) - משכבה זו מתפתח האפידרמיס של העור וכן השיער והציפורניים. מזודרם (Mesoderm) - משכבה זו מתפתח העור עצמו (הדרמיס). ההתפתחות האבולוציונית של מערכת הכסות דומה להתפתחות הגופנית של מערכת הכסות. ארז גרטי, מערכת הכסות – השיער, העור והציפורניים, במדור "מאגר המדע" באתר של מכון דוידסון לחינוך מדעי, 9 ספטמבר 2009
בקעת הירח (פירושונים)

מקומות שונים בעולם זכו לכינוי "בקעת הירח" בשל נופיהם, המזכירים את נופי הירח. האם התכוונתם ל... בקעת הירח – כינויה של בקעה בסיני, למרגלות הר חזקיהו איסצ'יגואלסטו – פארק במחוז סן חואן בארגנטינה, המכונה גם "ואז'ה דה לה לונה" ואיה דה לה לונה (בוליביה) – כינויו של אזור בסמוך ללה פאס ואיה דה לה לונה (צ'ילה) – כינויו של אזור במדבר אטקאמה
ליטאים

ליטאים (ליטאית: lietuviai) הם אומה וקבוצה אתנית שמקורן במדינות הבלטיות, בעיקר במולדתם ליטא שם הם מונים מעט יותר מ-3 מיליון איש. כמיליון ומעלה נוספים מתגוררים בפזורה, במדינות כארצות הברית, ברזיל, קנדה, קולומביה, רוסיה, אנגליה ואירלנד. שפת האם שלהם היא ליטאית. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. שטחן של המדינות הבלטיות כיום, לרבות ליטא המודרנית, היה מיושב על ידי מספר שבטים בלטיים. במשך מאות שנים, ובמיוחד תחת דוכסות ליטא, אוחד חלק מן השבטים הבלטים לתוך אומה אחת שנקראה "האומה הליטאית", איחוד שבוצע בעיקר כהגנה נגד השבטים הסלאבים מהמזרח. השטח שהיה פעם מיושב על ידי הליטאים היה הרבה יותר גדול מליטא של היום, וכלל גם את צפון-מערב בלארוס, קלינינגרד וחלקים מלטביה ופולין. בשנת 1387 קיבלו עליהם הליטאים את הנצרות. בסוף המאה ה-19 החלה תחייה של הלשון הליטאית, שחיזקה את התנועה הלאומית. האומה הליטאית נמצאת ברובה בארצה ליטא, ובמספר כפרים באזור הצפוני של פולין, כמו גם בלטביה הדרומית ובתפוצות של הפזורה, שם הם מהגרים. יש שעדיין נותרו בבלארוס ובמחוז קלינינגרד הרוסי, אך במספר קטן לעומת פעם. ליטא קיבלה שוב את עצמאותה מברית המועצות ב-1990, וב-1991 הוכרה על ידי רוב המדינות. היא הצטרפה לאיחוד האירופי ב-1 במאי 2004. בין המדינות הבלטיות, ליטא כוללת את האוכלוסייה ההומוגנית ביותר. לפי מפקד האוכלוסין שנערך בשנת 2001, 83.45% מכלל האוכלוסייה זיהו עצמם בקבוצה האתנית הליטאית, 6.74% זיהו עצמם כפולנים, כרוסים 6.31%, כבלארוסים 1.23%, ו-2.27% כחברים בקבוצות אתניות אחרות. מדיה וקבצים בנושא ליטאים בוויקישיתוף ליטאים, דף שער בספרייה הלאומית Population by ethnicity (2001 Census), Department of Statistics to the Government of the Republic of Lithuania (Statistics Lithuania), 2005. ערך זה הוא קצרמר בנושא סוציולוגיה. אתם מוזמנים לתרום לוויקיפדיה ולהרחיב אותו.
שיא אולימפי

שיא אולימפי (באנגלית: Olympic record) הוא ההישג או התוצאה הטובים ביותר באירוע מסוים בכל ההיסטוריה של האירוע, במשחקי הקיץ האולימפיים או במשחקי החורף האולימפיים. ברוב האולימפיאדות, הנערכות אחת לארבע שנים, השיאים האולימפיים אינם מקבילים לשיאי עולם. הוועד האולימפי הבין-לאומי מכיר בשיאים הללו אך ורק לאלה שהושגו במסגרת האירועים הנערכים באחד מהענפים הבאים, שבהם יש תחרויות בתנאים סטנדרטיים הניתנים להשוואה: קשתות אתלטיקה אופניים (מרוצי מסלול) קליעה החלקה מהירה שחייה הרמת משקולות מדיה וקבצים בנושא שיא אולימפי בוויקישיתוף רשימת השיאים האולימפיים עד לונדון 2012 באתר הוועד האולימפי הבין-לאומי שיאים אולימפיים ושיאי עולם שנשברו בריו 2016 באתר המשחקים האולימפיים הרשמי ערך זה הוא קצרמר בנושא ספורט. אתם מוזמנים לתרום לוויקיפדיה ולהרחיב אותו.
איגרת פטרוס הראשונה

איגרת פטרוס הראשונה היא איגרת מספרי הברית החדשה - כתבי הקודש של הנצרות. על פי המסורת הנוצרית נכתבה האיגרת על ידי השליח פטרוס הקדוש בעת כהונתו כבישוף רומא. האיגרת ממוענת לקהילות הנוצריות השונות באסיה הקטנה שסבלו באותה עת מרדיפות דתיות. על פי משפט הפתיחה של האיגרת, היא נכתבה על ידי "פטרוס, שליחו של ישו". מספר מאבות הכנסייה, ובהם אירנאיוס, טרטוליאן, קלמנס מאלכסנדריה ואוריגנס מאלכסנדריה כתבו כי המדובר בפטרוס הקדוש. פוליקרפוס ופאפיאס כתבו כי האיגרת נכתבה לפני תקופתם (היינו לפני אמצע המאה השנייה), לעומת זאת בקנון מוראטוריאן משנת 170 לערך לא נכללת איגרת זו כחלק מספרי הברית החדשה. בניגוד לאיגרת פטרוס השנייה, שזהות מחברה הייתה שנויה במחלוקת כבר בעת העתיקה - עד המאה ה-18 לא הייתה מחלוקת כי איגרת זו נכתבה על ידי פטרוס, ורק לאחר תחילת המחקר המדעי המודרני הועלו הספקות הראשונות בדבר זהות המחבר. אם פטרוס כתב את האיגרת, הרי שזו נכתבה בין השנים 60–64 (שנת מותו של פטרוס). ישנה סברה לפי האיגרת נכתבה על ידי סילוונוס, המזכיר (האמנואנסיס) של פטרוס, המוזכר בסיום האיגרת (כמקובל באיגרות יווניות): "נכתב על ידי סילוואנוס, האח הנאמן, כפי שהכתבתי לו" (פרק ה' 12). החוקרים המודרניים אינם מסכימים עם ההנחה שפטרוס, דייג מאזור הכנרת, כתב את האיגרת - בשל סגנון השפה היוונית שבה, האופייני לעירוני משכיל. כמו כן אין באיגרת כל התייחסות להיכרות אישית עם ישו (היכרות שהייתה לפטרוס). באיגרת 35 אזכורים לתנ"ך - כולם מבוססים על תרגום השבעים ולא על המקור העברי. החוקרים סבורים כי פטרוס הכיר את התנ"ך העברי ולא יכול היה להכיר את תרגום השבעים. המחקרים המודרניים מתארכים את האיגרת לשנים 70–90 לספירה. קהל היעד של האיגרת הם הקהילות בפונטוס, גלטיה, קפדוקיה, אסיה וביתיניה - חמש פרובינקיות רומיות באסיה הקטנה. האיגרת פונה למעשה לגויים שקיבלו את האמונה בישו ולא ליהודים שקיבלו את האמונה. האיגרת מייעצת לנוצרים לעמוד בסבלנות מפני הרדיפות, ולהתמיד בעמידתם זו (א' 1 - ב' 10); עוד מציינת האיגרת כיצד לנהל אורח חיים נוצרי קדוש (ב' 11 - ג' 13); וכן מראה כיצד ישו והשליחים הטיפו לסבלנות ולקדושה. בסיום האיגרת מיעצת האיגרת לכמרים ולאנשי הקהילה. מדיה וקבצים בנושא איגרת פטרוס הראשונה בוויקישיתוף תרגום האיגרת לעברית האיגרת במקור היווני
1870

שנת 1870 היא השנה ה-70 במאה ה-19. זוהי שנה רגילה, שאורכה 365 ימים. 1 בינואר 1870 לפי הלוח הגרגוריאני מקדים את 1 בינואר לפי הלוח היוליאני ב-12 ימים. כל התאריכים שלהלן הם לפי הלוח הגרגוריאני. 3 בינואר – מתחילה בנייתו של גשר ברוקלין 10 בינואר – ג'ון ד. רוקפלר מייסד את חברת סטנדרד אויל 3 בפברואר – נכנס לתוקף התיקון ה-15 לחוקת ארצות הברית, האוסר על הגבלות גזעיות בבחירות 15 בפברואר – יסוד בית הספר החקלאי הראשון בישראל – מקוה ישראל 23 בפברואר – מיסיסיפי מתקבלת מחדש לארצות הברית 1 במרץ – נשיא פרגוואי פרנסיסקו סולנו לופס נהרג בתום מלחמת הברית המשולשת אותה יזם, ושהביאה חורבן על ארצו 22 ביוני – הסנט האמריקאי מקים את משרד המשפטים 1 ביולי – מחלקת המשפטים של ארצות הברית מתחילה לפעול באופן רשמי 19 ביולי – מלחמת צרפת–פרוסיה נפתחת על ידי הכרזת מלחמה מצד צרפת 4 בספטמבר – נפוליאון השלישי, קיסר צרפת, מודח, והרפובליקה הצרפתית השלישית קמה 20 בספטמבר – איטליה מאוחדת, אחרי כיבוש רומא מידי הצרפתים על ידי כוחותיו של ויטוריו אמנואלה השני 8 בינואר – מיגל פרימו דה ריברה, שליט ספרד (נפטר ב-1930) 25 בינואר – הלגה פון קוך, מתמטיקאי שוודי (נפטר ב-1924) 7 בפברואר – אלפרד אדלר, רופא ומייסד הפסיכולוגיה האינדיבידואלית (נפטר ב-1937) 7 באפריל – גוסטב לנדאוור, אנרכיסט גרמני יהודי (נפטר ב-1919) 22 באפריל – ולדימיר איליץ' לנין, מייסד ברית המועצות (נפטר ב-1924) 19 במאי – אלברט פיש, רוצח סדרתי וקניבל אמריקאי (הוצא להורג ב-1936) 24 במאי – יאן כריסטיאן סמאטס, ראש ממשלת דרום אפריקה (נפטר ב-1950) 21 ביוני – קלרה אימרווהר, כימאית יהודייה גרמנייה (התאבדה ב-1915) 31 באוגוסט – מריה מונטסורי, מחנכת (נפטרה ב-1952) 1 במרץ – פרנסיסקו סולנו לופס, שליט פרגוואי (נולד ב-1827) 15 באפריל – אמה וילארד, מחנכת ופעילת זכויות נשים אמריקאית (נולדה ב-1787) 9 ביוני – צ'ארלס דיקנס, סופר, עיתונאי ושחקן תיאטרון אנגלי (נולד ב-1812) 23 בספטמבר – פרוספר מרימה, סופר צרפתי (נולד ב-1803) 12 באוקטובר – רוברט אדוארד לי, קצין צבא אמריקאי, מהחשובים בקציני צבא הקונפדרציה (נולד ב-1807) להלן לוח שנה גרגוריאני – עברי משולב עם ימים בינלאומיים. חגים ומועדים עבריים: Nothing. במקומות בהם היה נהוג אז הלוח היוליאני, שנת 1870 התחילה ביום י"א בשבט ה'תר"ל (לעומת זאת, אותה שנה לפי הלוח הגרגוריאני החלה 12 ימים מוקדם יותר, ב-כ"ח בטבת). אורכה של שנה זו לפי הלוח היוליאני 365 ימים - בדיוק כמו הלוח הגרגוריאני המקביל. להלן לוח שנה יוליאני - עברי משולב עם חגים ומועדים עבריים: שנת 1870 לפי הלוח היוליאני Nothing. 1870 במדע‎ ילידי 1870‎ נפטרים ב-1870‎ מדיה וקבצים בנושא 1870 בוויקישיתוף
טכנורטי

טכנורטי (באנגלית: Technorati) הוא מנוע חיפוש ייעודי לבלוגים, המתחרה בנישת הבלוגים במנועי החיפוש גוגל ויאהו!. טכנורטי מנטר עדכונים ותגיות בבלוגים, ומנהל מעקב אחר כמות הקישורים הנכנסים לכל בלוג. טכנורטי עוקב אחרי מיליוני בלוגים ומדרג אותם על פי קריטריון ה"סמכות" אשר מבוסס על קישורים נכנסים ייחודיים אשר זוהו בפרק זמן קבוע. הכוונה היא לקישורים אשר מופיעים בתוך פוסטים, ולא לקישורים כלליים כגון אלה הנספרים על ידי גוגל. בלוגרים מוזמנים להרשם באתר ולקשר למשתמש שלהם את הבלוגים שהם כותבים. אתר טכנורטי מבוסס על קוד פתוח. אתר האינטרנט הרשמי של טכנורטי ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
יום המאבק הבין-לאומי למניעת אלימות נגד נשים

יום המאבק הבין-לאומי למניעת אלימות נגד נשים חל ב-25 בנובמבר מאז הוכרז על ידי האו"ם ב-17 בדצמבר 1999 כיום המיועד למאבק באלימות נגד האישה. בתאריך זה ציינו פעילות פמיניסטיות עוד משנת 1981 את יום המאבק באלימות. במסגרת ההכרזה על יום המאבק, קרא האו"ם בהחלטה 54/134 לממשלות העולם לארגן פעילויות להעלאת המודעות הציבורית לסוגיית האלימות נגד הנשים בחברה. זאת כל עוד נשים בכל רחבי העולם הן קורבנות לאונס, לאלימות במשפחה, להטרדה מינית ולעוד סוגים של אלימות נגד נשים. הצורך ביום להעלאת המודעות נובע מכך שלרוב הנתונים האמיתיים אודות היקף האלימות נגד הנשים אינם גלויים לציבור, וחלקם אף אינם מדווחים לרשויות. בישראל בעשור האחרון מתרחשות סביב יום זה צעדות אותן מובילים מרכזי הסיוע לנפגעות ולנפגעי תקיפה מינית. התאריך נקבע ל-25 בנובמבר לציון רצח האחיות מיראבל, שלוש פעילות פוליטיות ברפובליקה הדומיניקנית שנרצחו בשנת 1960 בהוראת הדיקטטור רפאל טרוחיו. תאריך זה מציין גם את התחלתם של "16 ימים של אקטיביזם" כשאחריו מצוין "יום זכויות האדם" ב-10 בדצמבר. מדיה וקבצים בנושא יום המאבק הבין-לאומי למניעת אלימות נגד נשים בוויקישיתוף יום המאבק הבין-לאומי באלימות כלפי נשים, בפורטל עובדי ההוראה אתר האינטרנט הרשמי של יום המאבק הבין-לאומי למניעת אלימות נגד נשים (בספרדית) אתר האינטרנט הרשמי של יום המאבק הבין-לאומי למניעת אלימות נגד נשים (באנגלית) יום המאבק הבין-לאומי למניעת אלימות נגד נשים - 25 בנובמבר
פגיעת ראש דו-צדדית

פגיעת ראש דו-צדדית (באנגלית: Coup contrecoup injury, פירוש: פגיעה קדמית-אחורית של המוח), היא סוג של פגיעת ראש, בה הראש נחבט בעצם כלשהו (למשל קיר), ובעקבות זאת המוח סופג את האנרגיה של המכה בחלקו הקדמי (שנקרא coup), וכתוצאה מכך נדחף לאחור, בתוך הנוזל שבחלל הגולגולת, מתנגש בצידה האחורי-פנימי של הגולגולת, ובכך נפגע גם בחלקו האחורי (שנקרא countercoup). כך עלולה להיווצר פגיעה פיזית מוחית משני צדדיו של המוח, דבר העלול להוביל לזעזוע מוח קשה. בין הגולגולת למוח יש חלל קטן בו עוברים כלי דם, כדוגמת ורידים ונימים, ורידים אלו נקרעים בקלות באזור מעברם בחלל הסובדורלי אם הם נמתחים, והתוצאה היא דימום תוך-גולגולתי. המכניזם המשוער לדימום זה הוא יכולת התנועה של המוח בחלל הצמיגי המאפשר תזוזה מה של המוח בתוך הגולגולת, בעוד שהסינוסים הוורידיים הם מבנים מקובעים ולכן במקרה של חבלה, תזוזת המוח תגרום לקרע של הוורידים. ההשפעה של הפגיעה הדו-צדדית גדולה יותר מפגיעת ראש רגילה, זאת מכיוון שהמוח נפגע בשלל מקומות, ועל כן הטיפול המניעתי קשה יותר. פגיעה זו, מכיוון שזוהי פגיעה פיזית ודאית של המוח עצמו, עלולה לגרור שיתוק זמני, התקפי אפילפסיה ועליית לחץ תוך-גולגולתי. בילדים, הגולגולת רכה יותר וגמישה, ולכן אינה מחדירה את האנרגיה של המכה אל המוח בזמן פגיעת ראש, אלא סופגת אותו. רכות הגולגולת עשויה אומנם למנוע פגיעה דו-צדדית של המוח, אך מכיוון שעיקר האנרגיה לא מפוזרת בכמה מקומות במוח, כמו בפגיעה הדו-צדדית, אלא במקום אחד, ילד עלול להיחבל קשה אף יותר. פגיעת ראש זעזוע מוח הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
בראבו

האם התכוונתם ל... "בראבו!" - קריאת עידוד במסגרת תשואות בראבו - הייצוג לאות B באלפבית פונטי בשפה האנגלית בראבו (ערוץ טלוויזיה) – ערוץ בטלוויזיה האמריקאית בראבו (תוכנית טלוויזיה) – תוכנית כישרונות צעירים ששודרה בישראל בראבו (קובה) – אחת מהמועצות המרכיבות את העיר סנטיאגו דה קובה בראבו (להקה) – להקת פופ ספרדית משנות ה-80. פיאט בראבו - אחד מדגמי המכונית "פיאט" פרס בראבו – פרס שנתי המוענק על ידי עיתון איטלקי לכדורגלן צעיר מצטיין באירופה ריו בראבו (נהר) – נהר בדרום ארצות הברית ריו בראבו (סרט) – מערבון אמריקאי משנת 1959 קופת בראבו – קופת כרטיסים ארצית אישים ששם משפחתם בראבו: מנואל אלוורז בראבו – צלם מקסיקני ג'וני בראבו – סדרת טלוויזיה אמריקאית מצוירת קלאודיו בראבו – כדורגלן צ'יליאני, שוער ברצלונה ומנצ'סטר סיטי כלי רכב פיאג'ו בראבו – טוסטוס מתוצרת יצרנית הרכב הדו-גלגלי פיאג'ו, אשר יוצר באיטליה בין השנים 2001–1973
ויקטור הס

פרופסור ויקטור פרנסיס הס (24 ביוני 1883 - 17 בדצמבר 1964) היה פיזיקאי ממוצא אוסטרי שזכה בפרס נובל לפיזיקה על גילוי הקרינה הקוסמית. הס נולד באוסטריה ואת כל לימודיו השלים בגראץ. את התואר השלישי סיים בשנת 1910. בין השנים 1921 ל-1923 עשה בתר-דוקטורט בניו ג'רזי שבארצות הברית וחזר לאוניברסיטת גראץ שם מונה לפרופסור בשנת 1925. ב-1938 נמלט מאוסטריה לארצות הברית משום שאשתו הייתה יהודייה. ב-1944 קיבל אזרחות אמריקנית ומונה להיות פרופסור לפיזיקה באוניברסיטת פורדהאם. אשתו נפטרה מסרטן בשנת 1955. הוא נפטר בשנת 1964 ממחלת פרקינסון. בין השנים 1911 ל 1913, הס עבד על מה שלימים יזכה אותו בפרס נובל לפיזיקה בשנת 1936. במשך שנים רבות הקהילה המדעית תהתה על רמות הקרינה המייננת באטמוספירה. ההנחה הייתה שהקרינה תדעך ככל שמתרחקים מכדור הארץ, מקור הקרינה. אולם באמצעות אלקטרוסקופים נערכו מדידות מקורבות על רמת הקרינה שהראו שככל שאתה גבוה יותר באטמוספירה רמת הקרינה עולה והיא גבוהה יותר מזאת שעל פני הקרקע. הס ניגש לתעלומה והתחיל בהגדלת דיוק ציוד המדידה, ולאחר מכן לקח באופן אישי את הציוד על כדור פורח. הוא מדד את רמות הקרינה באופן שיטתי בגבהים של עד 5.3 קילומטר ביום ובלילה תוך לקיחת סיכון אישי. התוצאה של עבודתו הקפדנית של הס פורסמה באקדמיה למדעים של וינה והראתה שרמת הקרינה יורדת עד גובה של 1 קילומטר ומעל הגובה הזה עולה באופן ניכר, כך רמת הקרינה בגובה 5 קילומטר הייתה פי 2 יותר מזאת שבגובה פני הים. מסקנתו הייתה שהקרינה חודרת לאטמוספירה דרך החלל החיצון, מסקנה זאת אושרה על ידי רוברט מיליקן בשנת 1925, והוא זה שנתן לקרינה את השם קרינה קוסמית. התגלית של הס פתחה שער לתגליות חדשות בייחוד בפיזיקה גרעינית. מדיה וקבצים בנושא ויקטור הס בוויקישיתוף ויקטור הס, באתר פרס נובל (באנגלית) ויקטור הס, באתר אנציקלופדיה בריטניקה (באנגלית) ויקטור הס, באתר "Find a Grave" (באנגלית) ערך זה הוא קצרמר בנושא פיזיקה. אתם מוזמנים לתרום לוויקיפדיה ולהרחיב אותו.
נאגסי קראסטוס

נאגסי קראסטוס ("נגאסי השני") היה הנסיך ששלט בשוואה, היה אציל אמהרי חשוב באתיופיה ונחשב למייסדו של הענף השוואני של השושלת הסולומונית. למרות שבאופן רשמי אביו לסאבה קאל (אדון אגאנצ'ה, מאנז) היה נינו של הנסיך יעקב שהיה בנו של הקיסר לבנה דנגל בקו זכרי ועקב כך השתייך לשושלת הסולומונית (גרסה זו, סיפר סרטה וולד, שהיה חבר מועצה של סהלה סלאסי. מנגד יש הטוענים שזה בעצם זיוף יוחסין מאוחר של יורשיו, על מנת לקבל הכשר לטענתם לתואר קיסר אתיופיה מאתיים שנה מאוחר יותר תחת מנליק). גרסאות אחרות שנאספו בידי מרדכי אביר הם: שאמו, סנביט, הייתה אישה שהשתייכה לשושלת הסולומונית ואביו היה בעל קרקעות עשיר ממאנז. לפי גרסה אחרת הייתה אמו סנביט בתו של ראס פאריס, "אשר יחד עם תומכים אחרים רבים של הקיסר סוסוניוס נמלטו לתוך מאנז." לאחר שנילחם נגד הוואלו והיג'ו (תתי שבט של האורומו) מצפון למאנז, הוא הכניע את האורומו שבמחוז יפאט, אשר שימשה מאוחר יותר כמרכז האצילות השאוונית לאחר מאנז. כיבושים נוספים שלו כללו את המחוזות של דיבדבו, מנגיסט, מקפוד, דוקאקיט, אסונדאבה. ממחוזות אלו בסוף המאה ה-17 הוא הצליח להקים אוטונומיה בשוואה. ריצ'רד פאנקהארסט זוקף לזכות נאגאסי קראסטוס את החלפת הבירה של שוואה מטגולאט לדברה ברהן. בתחילת המאה ה -18 הלך נגאסי לגונדר כדי לחלוק כבוד לקיסר אתיופיה ייאסו הראשון, ונפטר שם ממחלת האבעבועות השחורות. הוא לא הצליח לקבל את התואר מארידאזמץ', אשר אומץ מאוחר יותר באופן חד צדדי על ידי בנו ויורשו סבסטיאנוס. מותו גרר תקופה של אי סדר בתחום שוואה, והשטחים שכבש חזרו לשליטיהם המקוריים. Mordechai Abir, Ethiopia: The Era of the Princes; The Challenge of Islam and the Re-unification of the Christian Empire (1769-1855) (London: Longmans, 1968), p. 144 n.2. Richard P.K. Pankhurst, History of Ethiopian Towns: From the Middle Ages to the Early Nineteenth Century (Wiesbaden: Franz Steiner Verlag, 1982), p. 185. הבירה הקיסרית בזמנו.
התקווה - מפלגה ציונית לאומית

התקווה - מפלגה ציונית לאומית היא מפלגה ישראלית ציונית-לאומית שהוקמה בשנת 2008 ובראשה עמד פרופסור אריה אלדד. מפלגת התקווה היא מפלגת ימין, הפונה לציבור הלאומי בדגש על הציבור החילוני והמסורתי שלא מזדהה בהכרח עם הציונות הדתית אך מאמין בארץ ישראל השלמה ומתנגד למדינה פלסטינית. המפלגה הוקמה כתגובה לאיחודן של המפד"ל ומרכיבי האיחוד הלאומי - תקומה, אח"י ומולדת למפלגה אחת המזוהה עם הציונות הדתית (מפלגה שכונתה מאוחר יותר הבית היהודי), אשר לדעת מייסדי התקווה אינה מייצגת אותם יותר. יושב ראש ההנהלה הזמנית היה יהואר גל, ועם חברי ההנהלה הזמנית נמנו ח"כ אריה אלדד וחיים משגב. לקראת הבחירות לכנסת השמונה עשרה הצטרף רשמית למפלגה אריה אלדד, חבר הכנסת באיחוד הלאומי מטעם מולדת, וב-9 בדצמבר 2008 נבחר לעמוד בראשה ובאותו יום נערכו פריימריז לרשימת המפלגה. ב-28 בדצמבר 2008, לאחר שמפלגות האיחוד הלאומי פרשו מרשימת הבית היהודי, התאחדה המפלגה עם מולדת ותקומה להקמה מחדש של רשימת האיחוד הלאומי, אליהן נוספה מפלגת ארץ ישראל שלנו. למפלגת התקווה הוקצו בעשירייה הראשונה המקומות השלישי (אריה אלדד), השמיני (ד"ר רון בריימן) והעשירי (אילן כהן). יהואר גל, מייסד המפלגה והיו"ר הזמני שלה עד הפריימריס, בהן נבחר למקום הרביעי בלבד ברשימה, סירב לקבל זאת ועתר לבית הדין של המפלגה בטענה שהמקום השני אמור להיות משוריין עבורו. לאחר שבית הדין לא קיבל את עתירתו, ובעקבות המחלוקות הפנימיות שנתגלעו במפלגה לאחר הפריימריס והריצה המשותפת עם האיחוד הלאומי, הוצב גל במקום ה-22 ברשימה, השביעי והאחרון מבין נציגי המפלגה. בסמוך לבחירות הודיע גל על תמיכתו במפלגת הבית היהודי (אך לא התפטר רשמית מהרשימה). בבחירות עצמן זכה האיחוד הלאומי ב-4 מנדטים ואלדד נבחר לכנסת. לקראת הבחירות לכנסת התשע עשרה (2013) פרשה התקווה מהאיחוד הלאומי יחד עם מיכאל בן-ארי וברוך מרזל שפרשו מארץ ישראל שלנו וחזרו לחזית יהודית לאומית, והם הקימו יחד את רשימת עוצמה לישראל. הרשימה המשותפת לא עברה את אחוז החסימה. לקראת הבחירות לכנסת העשרים (2015) לא חודשה השותפות והתקווה לא התמודדה בבחירות. במצע המפלגה נכללים העקרונות: ארץ ישראל היא ביתו הלאומי של העם היהודי. כינון חוקה שתבטיח את אופייה היהודי-ציוני של מדינת ישראל. שלילת הקמה של ישות מדינית נוספת למדינת ישראל במקום כלשהו בארץ ישראל שממערב לירדן. מיסוד שלטון ישראל בכל חבלי הארץ, כולל רמת הגולן. "חידוש התנופה הציונית" ועידוד עלייה המונית. מימוש הריבונות היהודית בהר הבית ומתן זכות תפילה ליהודים בהר. התניית הזכות לבחור ולהיבחר לכנסת במילוי חובת שירות צבאי או שירות לאומי ובשבועת נאמנות לישראל כמדינה יהודית-דמוקרטית, מדינתו של העם היהודי. שיפור הלכידות החברתית, חיזוק השכבות החלשות והקטנת הפערים החברתיים והכלכליים. מיסוד מעמדה של העברית כשפה הרשמית היחידה במדינת ישראל תוך הענקת מעמד מוכר לשפות אחרות על פי חלקן באוכלוסייה. מציאת פתרון אזורי לבעיית הפליטים הפלסטינים, בהסכמה בינלאומית רחבה, באמצעות יישובם מחדש של הפליטים במדינות ערב ומדינות קולטות הגירה. שימור קרקעות ארץ ישראל עבור דור העתיד, עם הקפדה על איכות הסביבה ופיתוח מקורות חלופיים של מים ואנרגיה. "ליברליזציה של המשק", חיסול המונופולים ועידוד היוזמה הפרטית והעסקית. שמחה רוטמן, יש תקווה?, באתר ערוץ 7, 27 בדצמבר 2007 אריק בנדר, ח"כ אריה אלדד יעמוד בראש מפלגת התקווה, באתר nrg‏, 9 בדצמבר 2008 עוזי ברוך, 'האיחוד הלאומי - מולדת' הוקמה מחדש, באתר ערוץ 7, 28 בדצמבר 2008 יהואר גל עותר: שוריינתי למקום 2 במפלגת התקווה, באתר ערוץ 7, 25 בדצמבר 2008 קובי נחשוני, מס' 22 באיחוד הלאומי: "הבית היהודי יותר טוב", באתר ynet, 4 בפברואר 2009
לסתה

לסתה (געז: ላስታ) מחוז היסטורי בצפון מרכז האימפריה האתיופית לשעבר וכיום נפה במדינת אמהרה. הנפה גובלת בנפת מקת מדרומה, נפת בוגנה במערבה, נפת דהנה בצפון-מערבה, נפת גזה גיבלה בצפונה ונפת גידן במזרחה. זה האזור שבו ממוקמת לליבלה, לשעבר בירת אתיופיה בתקופת שושלת זאגווה, ואשר מפורסמת בזכות הכנסיות החצובות בסלע הגעשי שנבנו בה, ואשר 11 מהן הוכרזו כאתר מורשת עולמית בשנת 1978. במהלך המאה ה-18 הפרנציסקני הצ'כי רמדיוס פרוטקי (Remedius Prutky) מנה את לסתה ברשימה של 22 מחוזות אתיופיה שעדיין היו נתונים למרות הקיסר, וכאחד מששת המחוזות שהוא החשיב "גדול באמת וראוי לתואר ממלכה". על פי נתוני הסוכנות המרכזית לסטטיסטיקה האתיופית לשנת 2007 האוכלוסייה מנתה 118,185 נפשות שרק 14.69% מהם חיים בערים. .J.H. Arrowsmith-Brown (trans.), Prutky's Travels in Ethiopia and other Countries with notes by Richard Pankhurst (London: Hakluyt Society, 1991), p. 131 Census 2007 Tables: Amhara Region
1872

שנת 1872 היא השנה ה-72 במאה ה-19. זוהי שנה מעוברת, שאורכה 366 ימים. 1 בינואר 1872 לפי הלוח הגרגוריאני מקדים את 1 בינואר לפי הלוח היוליאני ב-12 ימים. כל התאריכים שלהלן הם לפי הלוח הגרגוריאני. 2 בינואר – בריגהאם יאנג נעצר באשמת ביגמיה לאחר שהתברר שהוא נשוי ל-55 נשים 9 בינואר – הסכם שלום בין ברזיל לפרגוואי 20 בפברואר – מוזיאון המטרופוליטן לאמנות נפתח לציבור בניו יורק 1 במרץ – פארק ילוסטון מוכרז כפארק הלאומי הראשון בעולם 26 במרץ – רעידת אדמה במגניטודה 7.6 בקליפורניה גורמת ל-27 הרוגים 10 במאי – ויקטוריה וודהול נהיית לאישה הראשונה המועמדת לנשיאות ארצות הברית; רצה בראש מפלגת שוויון הזכויות האמריקאית 10 בספטמבר – קארל מרקס נואם באמסטרדם 5 בנובמבר – המאבק למען זכות בחירה לנשים: סוזן ב. אנתוני מצביעה לראשונה (מאוחר יותר הוטל עליה קנס סך 100 דולר בשל כך, אותו סירבה לשלם) 18 בנובמבר – סוזן ב. אנתוני נעצרת יחד עם 14 נשים נוספות על הצבעה בלתי חוקית בבחירות לנשיאות 4 בדצמבר – ספינת הרפאים מרי סלסט מתגלה סמוך לחופי פורטוגל 3 בינואר – אלכסנדרה קולונטאי, מהפכנית ומדינאית סובייטית, פמיניסטית ופעילה חברתית; הייתה האישה הבכירה ביותר בממשל הסובייטי. (נפטרה ב-1952) 6 בינואר – אלכסנדר סקריאבין, מלחין רוסי (נפטר ב-1915) 15 בינואר – אחמד לוטפי א-סייד, הוגה דעות מצרי (נפטר ב-1963) 28 בינואר – אוטו בראון, פוליטיקאי גרמני (נפטר ב-1955) 7 במרץ – פיט מונדריאן, צייר הולנדי (נפטר ב-1944) 20 במרץ – קרין מיכאליס, סופרת דנית (נפטרה ב-1950) 9 באפריל – לאון בלום, ראש ממשלת צרפת (נפטר ב-1950) 12 באפריל – ניקולה מושאנוב, ראש ממשלת בולגריה ה-34 (נפטר ב-1951) 16 במאי – ברנהרד פאנקוק, מעצב גרפי, צייר ואדריכל גרמני (נפטר ב-1943) 18 במאי – ברטראנד ראסל, פילוסוף בריטי, זוכה פרס נובל לספרות (נפטר ב-1970) 28 במאי – קוטה מרג'נישווילי, במאי תיאטרון גאורגי (נפטר ב-1933) 6 ביוני – אלכסנדרה פיודורובנה, מלכת רוסיה (נפטרה ב-1918) 1 ביולי – לואי בלריו, האדם הראשון שטס מעבר תעלת למאנש (נפטר ב-1936) 4 ביולי – ג'ון קלווין קולידג', הנשיא ה-30 של ארצות הברית (נפטר ב-1933) 16 ביולי – רואלד אמונדסן, מגלה ארצות שהגיע לקוטב הדרומי (נפטר ב-1928) 16 באוגוסט – זיגמונד פון האוזגר, מלחין ומנצח אוסטרי (נפטר ב-1948) 8 באוקטובר – מארי אנגל פנינגטון, כימאית ובקטריולוגית אמריקאית (נפטרה ב-1952) 11 באוקטובר – אמילי דייוויסון, מורה ופעילה סופרג'יסטית בריטית (נהרגה ב-1913) 15 באוקטובר – אדית בולינג וילסון, הגברת הראשונה של ארצות הברית כרעייתו של הנשיא וודרו וילסון (נפטרה ב-1961) 11 בנובמבר – פרדריק סטוק, מנצח ומלחין אמריקאי (נפטר ב-1942) 10 במרץ – ג'וזפה מציני, ממנהיגי התנועה לאיחוד איטליה (נולד ב-1805) 2 באפריל – סמואל מורס, ממציא קוד מורס (נולד ב-1791) 18 ביולי – בניטו חוארס, נשיא מקסיקו וגיבור לאומי (נולד ב-1806) 10 באוקטובר – ויליאם סיוארד, פוליטיקאי אמריקאי (נולד ב-1801) 23 באוקטובר – תאופיל גוטייה, משורר, סופר ומבקר צרפתי (נולד ב-1811) 28 בנובמבר – מרי סומרוויל, מדענית וסופרת סקוטית (נולדה ב-1780) להלן לוח שנה גרגוריאני – עברי משולב עם ימים בינלאומיים. חגים ומועדים עבריים: Nothing. במקומות בהם היה נהוג אז הלוח היוליאני, שנת 1872 התחילה ביום ג' בשבט ה'תרל"ב (לעומת זאת, אותה שנה לפי הלוח הגרגוריאני החלה 12 ימים מוקדם יותר, ב-כ' בטבת). אורכה של שנה זו לפי הלוח היוליאני 366 ימים - בדיוק כמו הלוח הגרגוריאני המקביל. להלן לוח שנה יוליאני - עברי משולב עם חגים ומועדים עבריים: שנת 1872 לפי הלוח היוליאני Nothing. 1872 במדע‎ ילידי 1872‎ נפטרים ב-1872‎ מדיה וקבצים בנושא 1872 בוויקישיתוף